\*

 **ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΠΑΙΔΕΙΑΣ ΕΡΕΥΝΑΣ ΚΑΙ ΘΡΗΣΚΕΥΜΑΤΩΝ**

 **ΠΕΡΙΦΕΡΕΙΑΚΗ ΔΙΕΥΘΥΝΣΗ**

**ΠΡΩΤΟΒΑΘΜΙΑΣ ΚΑΙ ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ ΑΤΤΙΚΗΣ**

 **ΔΙΕΥΘΥΝΣΗ ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ**

 **Δ΄ ΑΘΗΝΑΣ**

**2ο ΓΥΜΝΑΣΙΟ ΔΙΑΠΟΛΙΤΙΣΜΙΚΗΣ ΕΚΠΑΙΔΕΥΣΗΣ ΕΛΛΗΝΙΚΟΥ**

ΟΔΟΣ 31η - Αρ. 8 - Τ.Κ. 16777 - ΕΛΛΗΝΙΚΟ

ΤΗΛ. 210 9626606, -FAX : 210 9607436

**email: mail@2gym-apod-athin.att.sch.gr**

**ΕΠΙΚΑΙΡΟΠΟΙΗΣΗ ΕΣΩΤΕΡΙΚΟΥ ΚΑΝΟΝΙΣΜΟΥ ΛΕΙΤΟΥΡΓΙΑΣ ΤΟΥ ΣΧΟΛΕΙΟΥ**

Στο πλαίσιο της ομαλής και εύρυθμης λειτουργίας του Σχολείου μας, που αφορούν τους βασικούς όρους και κανόνες και αποτελούν προϋποθέσεις για μεθοδικό και αποτελεσματικό εκπαιδευτικό έργο με την απρόσκοπτη συμμετοχή όλων στην εκπαιδευτική διαδικασία και την διαμόρφωση κλίματος που στηρίζει την ολόπλευρη ανάπτυξη της προσωπικότητας των μαθητών/μαθητριών καθώς και την εξασφάλιση της σωματικής ασφάλειας και της συναισθηματικής πλήρωσης όλων των μελών της σχολικής μας κοινότητας, επικαιροποιούμε τον ακόλουθο εσωτερικό κανονισμό με τους εξής κεντρικούς άξονες, ύστερα από την εισήγηση της Διευθύντριας του Σχολείου, κας Ζαβιτσάνου Σοφίας στον Σύλλογο Διδασκόντων και ενημέρωση του 15/μελους μαθητικού Συμβουλίου:

1. **Προσέλευση, Παραμονή, Αποχώρηση από το Σχολείο.**

Η έγκαιρη προσέλευση των μαθητών/μαθητριών στο Σχολείο στην δια ζώσης εκπαίδευση, ή στην τηλεκπαίδευση καθώς και η ανελλιπής, τακτική φοίτηση τους αποτελούν βασικές παραμέτρους της όλης εκπαιδευτικής διαδικασίας.

Οι μαθητές/μαθήτριες, οι οποίοι προσέρχονται με καθυστέρηση 5’ μπορούν να εισέρχονται στην τάξη τους, με απόφαση του Συλλόγου Διδασκόντων.

Οι μαθητές/μαθήτριες, οι οποίοι καθυστερούν περισσότερο να προσέλθουν στο Σχολείο στην δια ζώσης εκπαίδευση, παραμένουν σε καθορισμένο, εκ των προτέρων, χώρο του Σχολείου και εισέρχονται στην τάξη τους μετά την ολοκλήρωση του μαθήματος.

Οι μαθητές/μαθήτριες κατά την είσοδο στην τάξη, καθ’ όλη την διάρκεια του μαθήματος και κατά την έξοδο στο διάλλειμα ακολουθούν σχολαστικά όλα τα μέτρα προστασίας για την ασφάλεια τους που αφορούν την Covid-19.

Στην διάρκεια του διαλείμματος κάθε Τάξη έχει συγκεκριμένο χώρο που προαυλίζεται για να αποφεύγεται ο συνωστισμός. Οι εφημερίες των εκπαιδευτικών έχουν οριστεί από το ωρολόγιο πρόγραμμα.

Οι μαθητές/μαθήτριες δεν επιτρέπεται να αποχωρήσουν από το Σχολείο πριν την λήξη των μαθημάτων τους χωρία ειδική άδεια.

Αν παρουσιαστεί ανάγκη έκτακτης αποχώρησης, κατά την διάρκεια του σχολικού ωραρίου, ενημερώνεται ο γονέας ή ο κηδεμόνας να έλθει στο Σχολείο για να παραλάβει το παιδί του με ασφάλεια.

Σε περίπτωση απουσίας εκπαιδευτικού οι μαθητές/μαθήτριες είτε κάνουν άλλο μάθημα του ωρολογίου προγράμματος τους με την τροποποίηση του προγράμματος, είτε απασχολούνται με κάποια δραστηριότητα από άλλον διαθέσιμο εκπαιδευτικό, αν υπάρχει η δυνατότητα.

1. **Παιδαγωγικός Έλεγχος, Συμπεριφορά μαθητών**

Η συμπεριφορά των μαθητών/μαθητριών προς τους καθηγητές τους και τους συμμαθητές τους χρειάζεται να είναι ευγενική στο πλαίσιο πνεύματος κατανόησης, ενσυναίσθησης, συνεργασίας και θετικής προδιάθεσης, που χρειάζεται να χαρακτηρίζει όλα τα μέλη της σχολικής κοινότητας. Η απόκλιση από τους κανόνες του Σχολείου, τους όρους της ισότιμης συμμετοχής στην σχολική ζωή, η απόκλιση των μαθητών/μαθητριών από τον οφειλόμενο σεβασμό στον/στην εκπαιδευτικό, στην περιουσία του Σχολείου, στον συμμαθητή/συμμαθήτρια θεωρούνται σχολικά παραπτώματα.

Τα σχολικά παραπτώματα αντιμετωπίζονται από το Σχολείο σύμφωνα με την ισχύουσα νομοθεσία και με γνώμονα την αρχή ότι η κατασταλτική αντιμετώπιση αυτών των φαινομένων είναι η τελευταία επιλογή χωρίς όμως αυτή να αποκλείεται ως παιδαγωγικό μέτρο.

Τα θέματα παραβατικής συμπεριφοράς των μαθητών/μαθητριών στο Σχολείο αποτελούν αντικείμενο συνεργασίας του/της εκπαιδευτικού της Τάξης με την Σύμβουλο Σχολικής Ζωής ή τον Σύλλογο Διδασκόντων ή τον Συντονιστή Εκπαιδευτικού ¨Έργου προκειμένου να υπάρξει η καλύτερη δυνατή παιδαγωγική αντιμετώπιση λαμβάνοντας πάντα ως αρχή τον σεβασμό της προσωπικότητας και τα δικαιώματα του Παιδιού.

1. **Πρόληψη Βίας και Σχολικού εκφοβισμού**

Η ανάπτυξη θετικού σχολικού κλίματος αποτελεί σημαντικό παράγοντα της διαδικασίας πρόληψης ή/και αντιμετώπισης φαινομένων βίας, παρενόχλησης, εξαναγκασμού και σχολικού εκφοβισμού.

Χαρακτηριστικά του υγιούς, θετικού σχολικού κλίματος είναι ο αμοιβαίος σεβασμός, η αποδοχή της διαφορετικότητας, η καλή συνεργασία του Σχολείου με τους γονείς /κηδεμόνες και η προώθηση της συνεργασίας με Τοπικούς ή άλλους Εκπαιδευτικούς Φορείς.

Οι μαθητές/μαθήτριες χρειάζεται να προσέρχονται στο Σχολείο με ευπρέπεια, χωρίς διάθεση προκλήσεων, μέσα στο πλαίσιο της ομαλής κοινωνικής συμβίωσης. Τηρούν τους βασικούς κανόνες υγιεινής, στο μάθημα της Φυσικής Αγωγής φορούν αθλητική περιβολή και γνωρίζουν ότι το κάπνισμα δεν επιτρέπεται σε όλους τους χώρους του Σχολείου.

1. **Σχολικές Εκδηλώσεις, Δραστηριότητες**

Το Σχολείο οργανώνει σειρά εκδηλώσεων, δραστηριοτήτων, που συμβάλλουν στην κοινωνικοποίηση, τον εμπλουτισμό των γνώσεων των μαθητών/μαθητριών καθώς και στην ευαισθητοποίηση/απόκτηση δεξιοτήτων ζωής.

Οι ενδοσχολικές εκδηλώσεις ή άλλες σχολικές δραστηριότητες υλοποιούνται και με πρωτοβουλίες, ιδέες και ευθύνη των ιδίων των μαθητών/μαθητριών –αξιοσημείωτη είναι πάντα η υποστήριξη του 15/μελούς μαθητικού Συμβουλίου-διότι έτσι αναδεικνύουν τις ικανότητες τους, το ταλέντο και τα ενδιαφέροντα τους.

1. **Συνεργασία Σχολείου με Οικογένεια και Κηδεμόνες**

Το Σχολείο βρίσκεται σε αγαστή συνεργασία με τους γονείς και κηδεμόνες των μαθητών.

Οι γονείς/κηδεμόνες ενημερώνονται τακτικά από τους Υπευθύνους Τάξεων για τις απουσίες των παιδιών τους ή άλλο θέμα, που αφορά την επίδοση και την συμπεριφορά τους με τηλεφωνική επικοινωνία ή ηλεκτρονικό ταχυδρομείο.

1. **Ποιότητα Σχολικού Χώρου**

¨Ένας από τους στόχους του Σχολείου είναι η καλλιέργεια της αίσθησης ευθύνης στους μαθητές/μαθήτριες σε ό,τι αφορά την ποιότητα του σχολικού χώρου.

Οι καθαροί και συντηρημένοι σχολικοί χώροι αιθουσών, εργαστηρίων, διαδρόμων, αύλιου χώρου, της σχολικής περιουσίας διαμορφώνουν τον περιβάλλοντα χώρο μέσα στον οποίο μπορεί να αναπτυχθεί η προσωπικότητα του παιδιού.

Φθορές, ζημιές και κακή χρήση της περιουσίας του Σχολείου αποδυναμώνουν τις εκπαιδευτικές δυνατότητες του και του δημιουργούν την αντίληψη της απαξίωσης της δημόσιας περιουσίας.

Τα σχολικά βιβλία, προορίζονται για χρήση από τους μαθητές/μαθήτριες. και είναι περιουσία της πολιτείας. Η διατήρηση τους από τους μαθητές/μαθήτριες σε καλή κατάσταση είναι απαραίτητη και δηλώνει σεβασμό.

1. **Μετακίνηση με Λεωφορεία**

Οι ανωτέρω αρχές εύρυθμης λειτουργίας ισχύουν και για την μετακίνηση των μαθητών/μαθητριών με τα σχολικά λεωφορεία της Περιφέρειας Αττικής από και προς το Σχολείο.

΄**Εκθεση - Αποτίμηση, Ανατροφοδότηση, Προτάσεις Βελτίωσης**

Ο Εσωτερικός Κανονισμός Λειτουργίας του Σχολείου βασίζεται στην ισχύουσα νομοθεσία (ΦΕΚ 491/9-2-2021) και στις σύγχρονες παιδαγωγικές και διδακτικές αρχές. Η τήρηση τους από τους μαθητές/μαθήτριες, από τους εκπαιδευτικούς, τους γονείς/ κηδεμόνες με αμοιβαίο σεβασμό στον διακριτό ρόλο τους ώστε να έχει γενική αποδοχή και εφαρμογή, αποτελεί προϋπόθεση της εύρυθμης λειτουργίας του Σχολείου.

Θέματα που ανακύπτουν και δεν προβλέπονται από τον Κανονισμό αντιμετωπίζονται από την Διευθύντρια του Σχολείου σε συνεργασία με τον Σύλλογο Διδασκόντων καθώς και σε συνεργασία με τον Συντονιστή Εκπαιδευτικού ¨Έργου, σύμφωνα με τις αρχές της παιδαγωγικής επιστήμης και την εκπαιδευτική νομοθεσία.

Ο εσωτερικός Κανονισμός Λειτουργίας του Σχολείου ισχύει για ένα σχολικό έτος.

Η Διευθύντρια

 Ζαβιτσάνου Σοφία, ΠΕ06